Rīgā

Datums skatāms laika zīmogā Nr. 3.3-6/2022/6592N

Uz . Nr.

**Biedrībai “Latvijas ceļu būvētājs”**

lcb@lcbb.lv

Informācijai:

**Būvniecības valsts kontroles birojam**

*Par Būvniecības informācijas sistēmas funkcionalitāti*

Ekonomikas ministrija 2022. gada 16. septembrī saņēma Jūsu 2022. gada 14. septembra iesniegumu Nr. 21/22 “Par būvniecības informācijas sistēmas funkcionalitāti” (reģistrācijas Nr. 3.3-7/2022/14658S), kurā sniedzat priekšlikumus un rosināt veikt attiecīgas izmaņas būvniecības informācijas sistēmas (turpmāk – BIS) funkcionalitātē. Ekonomikas ministrija ir iepazinusies ar Jūsu sniegtajiem priekšlikumiem par BIS funkcionalitātes pilnveidošanu un sniedz sekojošu viedokli.

1. Datu izgūšana no BIS. Būvniecības valsts kontroles birojs atbilstoši Ministru kabineta 2022. gada 21. jūnija sēdes protokolam Nr. 33 par augstas gatavības projektiem piešķirto papildus finansējumu pēc Vides aizsardzības un reģionālās attīstības ministrijas aicinājuma ir sagatavojis īstenošanā esošā ERAF projekta “Būvniecības procesu un IS attīstība 2. kārta” detalizētā projekta apraksta precizējumus (<https://tapportals.mk.gov.lv/legal_acts/e78ab1b8-a9ee-4e7e-960b-dfb2413905b3>). Tie paredz realizēt BIS datu apmaiņu ar privātajiem partneriem, kas būvniecības procesā izmanto savas informācijas sistēmas. Šobrīd komersantiem, kas izmanto savas informācijas sistēmas, informācija saistībā ar būvniecības procesu ir manuāli jāuztur divās informācijas sistēmās – sākotnēji informācija tiek ievadīta un apstrādāta komersanta informācijas sistēmā un pēc tam tā pati informācija tiek manuāli ievadīta BIS vai otrādi. Izstrādājot BIS datu apmaiņas saskarnes ar privātajiem partneriem, tiks nodrošināts, ka komersantiem informācija ir jāievada tikai vienā informācijas sistēmā. Šo BIS pilnveidojumu plānotais realizācijas termiņš ir 2023. gada beigas.

2. BIS būvdarbu gaitas sadaļa “Tāme”. Šis priekšlikums tiks ņemts vērā, pilnveidojot BIS un izstrādē pieaicinot nozares pārstāvjus, bet primāri to ņemsim vērā, izstrādājot BIS datu apmaiņas saskarnes ar privātajiem partneriem.

3. Būvspeciālistu īslaicīgas prombūtnes reģistrēšana. Būvniecību regulējošajos normatīvajos aktos tiesību normas pamatā ir veidotas tā, ka par vienu objektu ir viens atbildīgais būvspeciālists, neizslēdzot citu speciālistu piesaisti. Vispārīgo būvnoteikumu 95. punktā ir noteikts, ka būvdarbus veic sertificēta atbildīgā būvdarbu vadītāja vadībā, ko ieceļ galvenais būvdarbu veicējs. Atsevišķos būvdarbus uz līguma pamata var veikt atsevišķu būvdarbu veicējs, kurš ieceļ būvdarbu vadītāju konkrētu būvdarbu veikšanai. Būvdarbu laikā var mainīt būvdarbu veicēju un pieaicināto būvspeciālistu, ja institūcijā, kura pilda būvvaldes funkcijas, iesniedz noteiktu informāciju. Jaunais būvdarbu veicējs vai pieaicinātais atbildīgais būvspeciālists ir tiesīgs uzsākt pienākumu izpildi būvlaukumā pēc attiecīgu izmaiņu veikšanas būvatļaujā. Līdz ar to atbildīgo būvspeciālistu var nomainīt, būvvaldei par to lemjot, bet citus būvspeciālistus var brīvi mainīt pēc saviem ieskatiem. Jāatzīmē, ka būvniecības regulējumā pamatā tiek izskatīts gadījums, kurā atbildīgais būvdarbu vadītājs tiek nomainīts pavisam, nevis tas tiek aizvietots uz atvaļinājuma laiku vai pārejošas darbnespējas laiku. Būvniecības tiesības tieši neregulē jautājumu par atbildīgā būvdarbu vadītāja aizvietošanu uz atvaļinājuma laiku vai pārejošas darbnespējas laiku, tomēr šāda aizvietošana nevar būt pretēji būvniecības regulējumam, pretējā gadījumā pie atbildīgā būvdarbu vadītāja aizvietošanas tiktu pielaisti būvspeciālisti, kuri neatbilst būvdarbu uzsākšanas nosacījumu prasībām. Tādējādi, Ekonomikas ministrijas ieskatā, arī aizvietošanas gadījumā uz atvaļinājumu laiku vai pārejošas darbnespējas laiku institūcijā, kura pilda būvvaldes funkcijas, jāiesniedz līdzvērtīgu informāciju, kā nomaiņas gadījumā. Papildus informējam, ka Ekonomikas ministrija strādā pie šī procesa pilnveidojumiem būvniecību regulējošajos normatīvajos aktos, lai atbildīgā būvdarbu vadītāja aizvietošana uz atvaļinājumu laiku vai pārejošas darbnespējas laiku būtu vienkāršāka.

4. BIS sadaļa “materiālu izvešana uz citu objektu”. Šis priekšlikums tiks ņemts vērā, pilnveidojot BIS un paredzot iespēju norādīt konkrētu būvniecības lietu.

5. BIS angļu valodas versija. Pašlaik vienīgā iespēja, lai BIS lietotu kādā no svešvalodām, ir izmantot pārlūkprogrammās iebūvētos automātiskās tulkošanas rīkus, bet pēc Būvniecības valsts kontroles biroja sniegtās informācijas, ja būs pieejams finansējums, līdz 2022. gada beigām ir plānots radīt iespēju BIS tulkot angļu valodā. Pēc tam primāri līdz 2023. gada beigām plānots iztulkot pilnvarošanas moduli un ar būvspeciālistiem saistīto funkcionalitāti.

6. BIS būvdarbu gaitas sadaļa “Būvdarbu žurnāls”. Šis priekšlikums tiks ņemts vērā, pilnveidojot BIS, bet primāri to ņemsim vērā, izstrādājot BIS datu apmaiņas saskarnes ar privātajiem partneriem.

7. BIS funkcionēšanas “ātrums”. Pie BIS stabilitātes un ātrdarbības uzlabojumiem tiek strādāts nepārtraukti, gan pilnveidojot BIS funkcionalitāti, gan risinot tehniskas dabas jautājumus ar VAS “Latvijas Valsts radio un televīzijas centrs” kā fiziskās infrastruktūras uzturētājiem. Iespējams, ka BIS pašreizējā ātrdarbība saistīta ar pēdējā laikā VAS “Latvijas Valsts radio un televīzijas centrs” papildus ieviestajiem drošības pasākumiem. BIS ir iestrādātas saskarnes ar daudzām citām valsts informācijas sistēmām, kas tiešā veidā ietekmē arī BIS stabilitāti un ātrdarbību. Lai turpmāk uzlabotu BIS stabilitāti un ātrdarbību, pašlaik tiek apsvērta iespēja datu apmaiņu saskarnes ar citām valsts informācijas sistēmām no sinhronām pārveidot uz asinhronām.

8. Apjomu aprēķinu ievietošana un saskaņošana ar būvuzraugu. Šis priekšlikums tiks ņemts vērā, pilnveidojot BIS un izstrādē pieaicinot nozares pārstāvjus.

9. BIS lietotāju konsultēšana sadaļā “Pieteikt problēmu”. Būvniecības valsts kontroles birojs pieejamo resursu ietvaros nodrošina gan BIS lietotāju apmācības, gan gatavo un uztur aktuālu BIS lietotāju rokasgrāmatu, gan gatavo dažādas BIS lietošanas video pamācības. BIS lietotāju atbalsts sniedz konsultācijas tikai par BIS funkcionalitāti un tikai iespēju robežās papildus konsultē BIS lietotājus par biznesa procesiem un normatīvo aktu piemērošanu. BIS pēc savas būtības ir normatīvā regulējuma spogulis – jo sarežģītāks biznesa process, jo sarežģītāka BIS funkcionalitāte, tādēļ pakāpeniski tiek strādāts pie biznesa procesa jeb būvniecības administratīvā procesa vienkāršošanas normatīvajā regulējumā un atbilstoši tam nepārtraukti tiek pilnveidota BIS funkcionalitāte.

10. Kopējā BIS attīstības gaita. BIS attīstība tiešā veidā balstīta uz nozares iesaisti – tieši nozares pārstāvji darba grupās definē prasības BIS funkcionalitātei un atbilstoši šīm prasībām pēc tam tiek izstrādāts normatīvais regulējums. Diemžēl jāatzīst, ka nozares pārstāvju iesaiste prasību definēšanā un izstrādātās programmatūras testēšanā nav pārāk aktīva, tādēļ ļoti novērtēsim jebkura nozares pārstāvja aktīvu iesaisti BIS attīstīšanā un funkcionalitātes prasību definēšanā. Kas attiecās uz budžeta finansējumu BIS uzturēšanai, īpaši laikā pēc jaunas BIS funkcionalitātes izstrādes, ieviešanas produkcijā un lietošanas uzsākšanas, tad tas ir atkarīgs no piešķirtā valsts budžeta finansējuma šim mērķim. Ministrija būtu pateicīga, ja nozares pārstāvji sniegtu atbalstu sarunās par budžeta prioritātēm pietiekama BIS uzturēšanas finansējuma nodrošināšanai.

11. Attīstības prioritātes. BIS attīstība notiek saskaņā ar Eiropas Reģionālā attīstības fonda (ERAF) projekta “Būvniecības procesu un IS attīstība 2.kārta” detalizēto projekta aprakstu, kurā paredzēta arī BIM iestrāde BIS. Pašlaik BIM integrācija BIS veikta minimālā apjomā, lai būvvaldēm un arī citiem BIS lietotājiem, piem., kontrolējošajām iestādēm, būtu iespējams apskatīt BIM modeļus, ja tādi ir pievienoti būvniecības lietā. Turpmākā BIS attīstība tiek definēta sadarbībā ar nozari un nozares priekšlikumi tiks ņemti vērā, 2023. gadā gatavojot BIS attīstības 3. kārtas projekta pieteikumu.

Pateicamies par norādēm uz Būvniecības informācijas sistēmas funkcionalitātes nepilnībām un priekšlikumiem, kā Būvniecības informācijas sistēmas funkcionalitāti varētu pilnveidot, lai tās lietošana visiem būtu ērtāka.

Valsts sekretāra vietniece Ilze Beināre

|  |
| --- |
| ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU |

Ints Pīrāgs, 67013120

ints.pirags@em.gov.lv